গোলাম ফারুক অভি

**গোলাম ফারুক অভি** বাংলাদেশের বরিশাল জেলার রাজনীতিবিদ ও বরিশাল-২ (উজিরপুর-বানারীপাড়া) আসনের সাবেক সংসদ সদস্য।

## প্রাথমিক জীবন
গোলাম ফারুক অভি বরিশাল জেলার উজিরপুরের ধামুরায় জন্মগ্রহণ করেন। তার মায়ের নাম আমিনা আহমেদ।

## রাজনৈতিক জীবন
ঢাকা কলেজের উচ্চ মাধ্যমিকের ছাত্রাবস্থায় গোলাম ফারুক অভি জাতীয়তাবাদী ছাত্রদলে যোগ দেন। ঢাকা বিশ্ববিদ্যালয়ের দ্বিতীয় বর্ষের ছাত্র থাকাকালীন তিনি ছাত্রদলের কেন্দ্রীয় কমিটির আন্তর্জাতিক বিষয়ক সম্পাদকের দায়িত্ব পান। এ সময় ঢাকাস্থ বিদেশী দূতাবাস সমূহের সাথে যোগাযোগের পাশাপাশি তিনি ঢাকা বিশ্ববিদ্যালয় ও ঢাকা মহানগর ইউনিটের সাংগঠনিক বিস্তৃতি ও সমন্বয়ে অগ্রণী ভূমিকা রাখেন। ১৯৯০ সালের ডাকসু ও হল সংসদের নির্বাচনী প্যানেলের প্রার্থী মনোনয়নকে কেন্দ্র করে ছাত্রদল দুই ভাগে বিভক্ত হয়ে যায়। সেই সময়ে কারাবন্দি অভির সমর্থিত অংশটি এই নির্বাচনে ব্যাপক বিজয় লাভ করে। তৎকালীন রাষ্ট্রপতি হুসেইন মুহাম্মদ এরশাদের সাথে 'গোপন' যোগাযোগ রয়েছে, এই অভিযোগে ঐ বছরের ২৫ নভেম্বর অভি সহ ১২ জন ছাত্রদল নেতাকে সংগঠন থেকে বহিষ্কার করা হয়।    

১৯৯৬ সালের ৯ মে অভি জাতীয় পার্টিতে যোগ দেন এবং ১২ জুন অনুষ্ঠিত জাতীয় সংসদ নির্বাচনে তিনি তৎকালীন বরিশাল-২ (উজিরপুর-বাবুগঞ্জ) আসন থেকে নির্বাচিত হন। তিনি ৭ম সংসদের সর্বকনিষ্ঠ সদস্য ছিলেন। জাতীয় সংসদে জেন্ডার সমতা, ধর্মীয় সংখ্যালঘু ও আদিবাসীদের অধিকারের বিষয়ে তিনি সোচ্চার ছিলেন।  নির্বাচনী এলাকার সড়ক যোগাযোগ ও অবকাঠামোগত উন্নয়নে এবং নদী ভাঙ্গন রোধে বেড়িবাঁধ নির্মাণে তার ভূমিকা দেশব্যাপী আলোচিত ও প্রশংসিত হয়।  তার উদ্যোগে ও এশীয় উন্নয়ন ব্যাংকের অর্থায়নে বাবুগঞ্জে বরিশাল ভেটেরিনারি কলেজ প্রতিষ্ঠা করা হয় যেটি দক্ষিণ বাংলার প্রথম ভেটেরিনারি কলেজ। পরবর্তীতে এই প্রতিষ্ঠানটি পটুয়াখালী বিজ্ঞান ও প্রযুক্তি বিশ্ববিদ্যালয়ের (পবিপ্রবি) অনুষদ হিসাবে অন্তর্ভুক্ত হয়। অভি নৌ পরিবহন মন্ত্রণালয় সম্পর্কিত সংসদীয় স্থায়ী কমিটির সদস্য ছিলেন।  

১৯৯৮ সালে জাতীয় পার্টির চেয়ারম্যান সাবেক রাষ্ট্রপতি হুসেইন মুহাম্মদ এরশাদ জাতীয় সংসদ বয়কট করে বিএনপি নেতৃত্বাধীন চারদলীয় ডানপন্থী জোটে যোগদানের সিদ্ধান্ত নেন। পার্টির তৎকালীন মহাসচিব আনোয়ার হোসেন মঞ্জুর নেতৃত্বে গোলাম ফারুক অভি সহ দলের ১০ জন সংসদ সদস্য এই সিদ্ধান্তের বিরোধিতা করেন। পরবর্তী বছর ১৯৯৯ সালে জাতীয় পার্টি (মঞ্জু) গঠিত হলে অভি এই দলের আন্তর্জাতিক বিষয়ক সম্পাদক ছিলেন। ২০০১ সালের ৮ম জাতীয় সংসদ নির্বাচনে গোলাম ফারুক অভি পরাজিত হন।

## বিতর্ক ও অভিযোগ

### রাষ্ট্রদ্রোহিতার মামলা
সাবেক ছাত্রদল নেতা গোলাম ফারুক অভিকে তৎকালীন সরকারের নির্দেশে ১৯৮৯ সালের অক্টোবর মাসে ঢাকা বিশ্ববিদ্যালয় ক্যাম্পাস থেকে গ্রেফতার করার পরে তার বিরুদ্ধে সরকার উৎখাতের ষড়যন্ত্র মামলা সহ আরো বেশ কয়েকটি রাজনৈতিক মামলা দায়ের করা হয়। এছাড়াও বিশেষ ক্ষমতা আইনের নিবর্তনমূলক ধারায় তার বিরুদ্ধে আটকাদেশ দেয়া হয়। ১৯৯০ সালের ১৭ নভেম্বর কারামুক্তির পরে তৎকালীন সরকারের সাথে যোগাযোগের অভিযোগে ছাত্রদল থেকে বহিস্কৃত হওয়ার প্রতিকূল প্রেক্ষাপটে অভি ঐ বছরের ডিসেম্বর মাসে দেশত্যাগ করেন। পরবর্তীতে তিনি ব্যাংককের জাতিসংঘের মানবাধিকার বিষয়ক হাইকমিশনারের কার্যালয় (UNHCR) এ শরণার্থী মর্যাদার জন্য আবেদন করেন।    ১৯৯২ সালে তৎকালীন বিএনপি সরকারের দায়ের করা সব মামলা থেকে অভি অনুপস্থিতে খালাস পান। ব্যাংকক থেকে দেশে ফেরার পর ঢাকা বিশ্ববিদ্যালয়ের জগন্নাথ হলের গেস্ট রুম থেকে জাতীয়তাবাদী ছাত্রদলের বেশ কয়েকজন বহিস্কৃত ছাত্র নেতৃবৃন্দ সহ অভিকে গ্রেফতার করা হয়। ১৯৯৫ সালের ৫ মার্চ উচ্চ আদালতের নির্দেশে তিনি মুক্তি পান। পরবর্তীতে তৎকালীন সরকারের দায়েরকৃত রাষ্ট্রদ্রোহ মামলায়ও খালাস পান তিনি। অভির আইনজীবীরা এই মামলাগুলি রাজনৈতিক উদ্দেশ্য প্রণোদিত বলে দাবি করেন।   কারামুক্তির পরবর্তী বছরে অনুষ্ঠিত ১৯৯৬ সালের ৭ম জাতীয় সংসদ নির্বাচনে গোলাম ফারুক অভি জাতীয় পার্টির প্রার্থী হিসাবে নির্বাচনে অংশগ্রহণ করে বিজয়ী হন। 

**<big>মডেলের মৃত্যুজনিত মামলায় অব্যাহতি</big>**

২০০২ সালের ১০ নভেম্বর মডেল তিন্নির অস্বাভাবিক মৃত্যুর পরে কেরানীগঞ্জ থানা পুলিশ ১১ নভেম্বর একটি আত্মহত্যাজনিত অপমৃত্যুর মামলা দায়ের করে। দায়েরকৃত সেই মামলার এজাহারে গোলাম ফারুক অভিকে আসামি করা হয়নি। ২০০৫ সালে সিআইডির দাখিলকৃত মেমো অভ এভিডেন্সে আত্মহত্যাজনিত কারণে মডেল তিন্নির মৃত্যু হয়েছে এই মর্মে তদন্ত প্রতিবেদন দেয়া হয়। ঐ প্রতিবেদনের ৩ বছর পরে ২০০৮ সালের ৮ নভেম্বর অপরাধ তদন্ত বিভাগ অভিকে অভিযুক্ত করে আদালতে চার্জশিট দাখিল করে।  অভিযোগপত্র দাখিলের সময়ে অভি ঢাকায় ছিলেন না। ২০০২ সালে তিনি দেশত্যাগ করেন এবং নিজের জীবন নিরাপত্তাহীন ও সরকারের বিশেষ বাহিনীর অপহরণের শিকার হতে পারেন এই আশংকায় ২০০৩ সালে কানাডায় রাজনৈতিক আশ্রয় প্রার্থনা করেন। ২০১০ সালের ১৪ জুলাই ঢাকার ৭ম অতিরিক্ত জেলা ও দায়রা জজ এই মামলায় অনুপস্থিত অভির বিরুদ্ধে অভিযোগ গঠন করেন।   অভির পক্ষে রাষ্ট্র নিয়োজিত আইনজীবী মডেল তিন্নি আত্মহত্যা করেছেন, এই মর্মে মামলাটি খারিজ করার জন্য বিচারাধীন আদালতে আবেদন করেন। হাইকোর্টের নির্দেশে এই মামলার বিচার প্রক্রিয়া প্রায় পাঁচ বছর স্থগিত থাকার পরে ২০১৫ সালে মামলাটির বিচার কার্যক্রম পুনরায় শুরু হয়। ২০১৯ সালের ১৯ অগাস্ট মামলাটি রায়ের জন্য ধার্য ছিল। রায়ের তারিখ ৪১ বার পুনঃনির্ধারণ করার পরে ২০২১ সালের ১৫ নভেম্বর আদালত স্বাক্ষীদের স্বাক্ষ্য পুনরায় নেয়ার সিদ্ধান্ত জানায়। ২০২২ সালে মামলাটির স্বাক্ষ্য পর্ব আবার নতুন করে শুরু হয়। ২০২৫ সালের ১৪ জানুয়ারি ঢাকার দ্বিতীয় অতিরিক্ত জেলা ও দায়রা জজ শাহীনুর আক্তার এই মামলা থেকে গোলাম ফারুক অভিকে বেকসুর খালাসের রায় দেন। রায়ের পর্যবেক্ষণে আদালত জানান যে, প্রদত্ত স্বাক্ষ্য-প্রমানে এই মর্মে প্রতীয়মান হয়েছে যে মডেল তিন্নির অস্বাভাবিক মৃত্যু প্রকৃতপক্ষে আত্মহত্যা।  

## তথ্যসূত্র

বিষয়শ্রেণী:জীবিত ব্যক্তি
বিষয়শ্রেণী:বরিশাল জেলার রাজনীতিবিদ
বিষয়শ্রেণী:জাতীয় পার্টির সাবেক রাজনীতিবিদ
বিষয়শ্রেণী:জাতীয় পার্টি (মঞ্জু) এর রাজনীতিবিদ
বিষয়শ্রেণী:সপ্তম জাতীয় সংসদ সদস্য
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:জাতীয় পার্টি (এরশাদ) এর রাজনীতিবিদ
বিষয়শ্রেণী:ধামুরার ব্যক্তি
বিষয়শ্রেণী:২১শ শতাব্দীর বাংলাদেশী রাজনীতিবিদ
বিষয়শ্রেণী:ঢাকা কলেজের প্রাক্তন শিক্ষার্থী